**Radek Dvořák** (s. 9. maaliskuuta 1977 Tábor, Tšekkoslovakia) on uransa päättänyt tšekkiläinen ammattilaisjääkiekkoilija. Dvořák pelasi urallaan NHL-liigassa kahdeksassa joukkueessa yhteensä yli 1 200 ottelua. Hän kertoi uransa lopettamisesta tammikuussa 2015.

Ura
---

### Uran alku

Dvořák aloitti jääkiekkouransa kotimaassaan HC České Budějovicen junioreissa. Kaudella 1993–1994 hän sai pelikokemusta Tšekin Extraligasta Budějovicen joukkueessa kahdeksan ottelun verran. Seuraavalla kaudella hän ehti pelata 19 ottelua, joissa teki kahdeksan maalia ja kuusi maalisyöttöä, kunnes loukkaantuminen katkaisi kauden. Florida Panthers varasi hänet NHL:n varaustilaisuudessa samana vuonna ensimmäisellä kierroksella numerolla kymmenen. Dvořák solmi heti sopimuksen Floridan kanssa ja matkusti Pohjois-Amerikkaan.

### NHL-uran alku Floridassa 1995–1999

Dvořák oli 19-vuotias, kun hän aloitti ensimmäinen NHL-kautensa, 1995–1996. Hän pelasi runkosarjassa 77 ottelua ja teki niissä 13 maalia ja 14 syöttöä. Kausi huipentui Stanley Cup -finaaliin, jonka Florida tosin hävisi suoraan neljässä ottelussa Colorado Avalanchelle. Florida pääsi vielä kaudella 1996–1997 pudotuspeleihin, mutta putosi jo ensimmäisellä kierroksella. Tämän jälkeen Florida ei saavuttanut kertaakaan pudotuspelipaikkaa Dvořákin pelatessa joukkueessa. Kaudella 1998–1999 hän teki yhteensä 43 pistettä ja johti joukkueen alivoimamaalitilastoa.

Dvořákin otteet paranivat kausi kaudelta, mutta hänestä ei kehittynyt Floridan toivomaa supertähteä. Vajaassa viidessä Floridassa pelatussa kaudessa hän teki 69 maalia ja 93 syöttöä 336 ottelussa. Kesken kauden 1999–2000 Dvořák siirtyi kolmen joukkueen kaupassa San Jose Sharksin kautta New York Rangersiin. Kaupassa Florida myi Dvořákin ensin San Joseseen vaihdossa Mike Vernoniin ja varausvuoroon. San Jose myi hänet suoraan Rangersiin, josta seura sai Todd Harveyn ja varausvuoron.

### Aika Rangersissa 1999–2003

New Yorkissa vietetty aika on ollut Dvořákin uran tähän saakka tehokkainta. Heti saavuttuaan Rangersiin, Dvořák sijoitettiin kahden muun tšekin, Jan Hlaváčin ja Petr Nedvědin, kanssa samaan ketjuun. *The Czech Line* oli koossa kaksi kautta, joiden aikana ketju pelasi hyvin, vaikka joukkue ei pärjännytkään. Kausi 2000–2001 on Dvořákin NHL-uran paras: 31 maalia ja 36 syöttöä.

*The Czech Line* hajosi, kun Hlaváč myytiin Philadelphia Flyersiin. Dvořákin tehot laskivat ja ajoittaiset pienet vammat rajoittivat pelaamista. Kaudella 2001–2002 hän teki 30 pistettä vähemmän kuin aiemmalla kaudella. Kun otteet eivät parantuneet kaudelle 2002–2003, Rangers myi Dvořákin Cory Crossin kanssa Edmonton Oilersiin. Kaupassa Rangers hankki Anson Carterin ja Aleš Píšan.

### Oilers ja Blues 2003–2007

Heti saapumisestaan lähtien Dvořák oli Edmontonin parhaimpia hyökkääjiä. Loppukaudella Dvořák teki neljä maalia ja neljä syöttöä 12 ottelussa. Edmonton putosi pudotuspeleistä ensimmäisellä kierroksella. Kausi 2003–2004 oli Dvořákille jälleen hyvä: hän teki 78 ottelussa 50 tehopistettä. Työsulkukaudeksi Dvořák palasi vanhaan joukkueeseensa Eurooppaan. České Budějovice oli pudonnut alemmalle sarjatasolle, jossa Dvořák pelasi 32 ottelua, joissa teki 23 maalia ja 35 syöttöä.

Kausi 2005–2006 lähti Edmontonilla hyvin käyntiin, ja joukkue eteni pudotuspeleihin. Dvořák pelasi aiempaa vaisummin ja teki kahdeksan maalia ja 20 syöttöä. Kesken pudotuspelien Dvořák loukkaantui ja joutui jättämään useita otteluita väliin. Hän palasi joukkueeseen Stanley Cup -finaaleihin, jotka Edmonton hävisi Carolina Hurricanesille otteluin 4–3.

Kaudeksi 2006–2007 Dvořák teki yksivuotisen sopimuksen St. Louis Bluesin kanssa. Hän pelasi kaikki kauden 82 ottelua tehopistein kymmenen maalia ja 27 syöttöä. St. Louis ei selviytynyt pudotuspeleihin eikä uusinut Dvořákin sopimusta.

### Takaisin Floridaan 2007–2011

Dvořák palasi Floridaan vapaana agenttina kesällä 2007. Kausi 2007–2008 oli tilastollisesti hänen huonoimpansa. Dvořák teki 67 pelatussa ottelussa kahdeksan maalia ja yhdeksän syöttöä. Dvořákin otteet paranivat kaudeksi 2008–2009, ja hän sai suuremman roolin joukkueessa. Hän pelasi Ville Peltosen ja Gregory Campbellin kanssa samassa ketjussa, joka sai paljon peliaikaa. Kohtalaisen kauden jälkeen Dvořákin ja Peltosen sopimukset päättyivät. Peltonen siirtyi KHL:ään, mutta Dvořák solmi 3,4 miljoonan dollarin ja kahden vuoden jatkosopimuksen Floridan kanssa. Dvořákin toinen aika Floridassa päättyi kesken kauden 2010–2011, kun Florida myi hänet pelaajakauppojen takarajapäivänä Atlanta Thrashersiin. Atlanta sai hänen lisäkseen viidennen kierroksen varausvuoron ja Florida sai Nicklas Bergforsin ja Patrick Rissmillerin.

### Useita seuroja, uran päätös 2011–2014

Dvořák pelasi Atlantassa kaikki kauden viimeiset 13 ottelua ja teki niissä vain yhden syöttöpisteen. Atlanta ei selviytynyt pudotuspeleihin, joten joukkueen kausi päättyi runkosarjaan. Dvořákin sopimus päättyi saman kauden lopulla ja Atlantakin teki konkurssin.

Heinäkuussa 2011 Dallas Stars kiinnitti Dvořákin joukkueeseensa vuoden mittaisella sopimuksella. Dvořák pelasi Starsissa 73 ottelua ja teki niissä 21 pistettä.

Dvořák jäi seuraavana kesänä ilman sopimusta, ja kausi 2012–2013 alkoi NHL:n työsululla. Dvořák ei aluksi pelannut missään, mutta hän lopulta siirtyi tammikuussa kauden loppuun kattavalla sopimuksella Sveitsin pääsarjan HC Davosiin. Pelattuaan Davosissa seitsemän runkosarjaottelua tehopistein 3+4=7 ja seitsemän pudotuspeliottelua tehopistein 1+1=2 hän siirtyi maaliskuussa NHL-seura Anaheim Ducksiin. Dvořák ehti pelata Ducksissa yhdeksän ottelua, joissa hän teki neljä maalia.

Ducks ei uusinut Dvořákin sopimusta, ja hän lähti hakemaan pelipaikkaa Carolina Hurricanesin harjoitusleiriltä. Leirin päätteeksi Dvořák teki yksivuotisen kaksisuuntaisen sopimuksen Hurricanesin kanssa. Dvořák pelasi kauden aikana 60 ottelua, joissa hän teki neljä maalia ja viisi syöttöä. Hurricanes ei selvinnyt pudotuspeleihin.

Kaudeksi 2014–2015 Dvořák ei saanut sopimusta mistään. Lopulta tammikuussa 2015 hän ilmoitti lopettavansa pelaajauransa.

### Maajoukkueura

Ensimmäisen kerran Dvořák edusti Tšekkiä alle 18-vuotiaiden EM-kilpailuissa 1994. Tšekki voitti turnauksesta pronssia. Loukkaantumisen takia hän ei päässyt edustamaan Tšekkiä nuorten MM-kisoihin 1995, mutta nuorten neljän maan turnauksessa samana vuonna hän johdatti Tšekin voittoon. Dvořák oli turnauksen pistepörssin ensimmäinen kahdeksalla pisteellä kolmessa ottelussa, ja hänet äänestettiin turnauksen parhaaksi hyökkääjäksi.

Dvořák edusti ensimmäisen kerran Tšekin jääkiekkomaajoukkuetta aikuisten tasolla vuosien 1999 MM-kilpailuissa, joissa Tšekki voitti kultaa ja Dvořák teki 12 pelissä kahdeksan pistettä. MM-kilpailuissa 2001 Tšekki voitti jälleen kultaa ja Dvořák teki kahdeksan pistettä. Vuonna 2002 hän pelasi Tšekin joukkueessa olympialaisissa.

Keväällä 2004 Dvořák pelasi kolmannet MM-kilpailunsa. Hän antoi turnauksessa seitsemän maalisyöttöä ja voitti sen syöttötilaston. Vuonna 2004 hän edusti maataan myös Jääkiekon maailmancupissa. NHL:n työsulkukaudella Dvořák pelasi myös seitsemän ottelua Euro Hockey Tourilla. MM-kilpailuissa 2005 Dvořák voitti kolmannen maailmanmestaruutensa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 1993–1994 | České Budějovice | ČEL | 8 | 0 | 0 | 0 | 0 | – | – | – | – | – |
| 1994–1995 | České Budějovice | ČEL | 10 | 3 | 5 | 8 | 2 | 9 | 5 | 1 | 6 | 0 |
| 1995–1996 | Florida Panthers | NHL | 77 | 13 | 14 | 27 | 20 | 16 | 1 | 3 | 4 | 0 |
| 1996–1997 | Florida Panthers | NHL | 78 | 18 | 21 | 39 | 30 | 3 | 0 | 0 | 0 | 0 |
| 1997–1998 | Florida Panthers | NHL | 64 | 12 | 24 | 36 | 33 | – | – | – | – | – |
| 1998–1999 | Florida Panthers | NHL | 82 | 19 | 24 | 43 | 29 | – | – | – | – | – | MM | 12 | 4 | 4 | 8 | 6 |
| 1999–2000 | Florida Panthers | NHL | 35 | 7 | 10 | 17 | 6 | – | – | – | – | – |
|  | New York Rangers | NHL | 46 | 11 | 22 | 33 | 10 | – | – | – | – | – |
| 2000–2001 | New York Rangers | NHL | 82 | 31 | 36 | 67 | 20 | – | – | – | – | – | MM | 9 | 4 | 4 | 8 | 8 |
| 2001–2002 | New York Rangers | NHL | 65 | 17 | 20 | 37 | 14 | – | – | – | – | – | OK | 4 | 0 | 0 | 0 | 0 |
| 2002–2003 | New York Rangers | NHL | 63 | 6 | 21 | 27 | 16 | – | – | – | – | – |
|  | Edmonton Oilers | NHL | 12 | 4 | 4 | 8 | 14 | 4 | 1 | 0 | 1 | 0 |
| 2003–2004 | Edmonton Oilers | NHL | 78 | 15 | 35 | 50 | 26 | – | – | – | – | – | MM | 7 | 0 | 7 | 7 | 16 |
| 2004–2005 | České Budějovice | CZE-2 | 32 | 23 | 35 | 58 | 18 | 16 | 5 | 13 | 18 | 20 | MC | 4 | 1 | 0 | 1 | 0 |
|  |  |  |  |  |  |  |  |  |  |  |  |  | MM | 9 | 1 | 1 | 2 | 4 |
| 2005–2006 | Edmonton Oilers | NHL | 64 | 8 | 20 | 28 | 26 | 16 | 0 | 2 | 2 | 4 |
| 2006–2007 | St. Louis Blues | NHL | 82 | 10 | 27 | 37 | 48 | – | – | – | – | – |
| 2007–2008 | Florida Panthers | NHL | 67 | 8 | 9 | 17 | 16 | – | – | – | – | – |
| 2008–2009 | Florida Panthers | NHL | 81 | 15 | 21 | 36 | 42 | – | – | – | – | – |
| 2009–2010 | Florida Panthers | NHL | 76 | 14 | 18 | 32 | 20 | – | – | – | – | – |
| 2010–2011 | Florida Panthers /Atlanta Thrashers | NHL | 5313 | 70 | 141 | 211 | 204 | –– | –– | –– | –– | –– |
| 2011–2012 | Dallas Stars | NHL | 73 | 4 | 17 | 21 | 12 | – | – | – | – | – |
| 2012–2013 | HC Davos | NLA | 7 | 3 | 4 | 7 | 2 | 7 | 1 | 1 | 2 | 2 |
|  | Anaheim Ducks | NHL | 9 | 4 | 0 | 4 | 2 | 0 | 0 | 0 | 0 | 0 |
| 2013–2014 | Carolina Hurricanes | NHL | 60 | 4 | 5 | 9 | 41 | – | – | – | – | – |
| NHL yhteensä | 1260 | 227 | 363 | 590 | 449 | 39 | 2 | 5 | 7 | 4 |

Lähteet
-------

* Radek Dvořák The Internet Hockey Databasessa (englanniksi)
* Radek Dvořák Legends of Hockey -sivustolla (englanniksi)
* Radek Dvořák *Elite Prospects*. Everysport Media Group AB.  (englanniksi)

### Viitteet

1. ↑  RADEK DVORAK RETIRES FROM NHL AFTER 18 SEASONS  27.1.2015. NHLPA. Viitattu 12.2.2016. (englanniksi)
2. 1 2 3 4 5 6 7 8  Legends of Hockey – Radek Dvorak
3. ↑  Standings for the Florida Panthers of the NHL HockeyDB (englanniksi)
4. ↑  Radek Dvorak jatkoaika.com. Viitattu 2.6.2011.
5. 1 2 3 4 5 6 7 8 9  HockeyDB
6. 1 2  Legends of Hockey – Jan Hlavac HHOF. Viitattu 12.3.2008. (englanniksi)
7. 1 2  Radek Dvorak TSN.  Arkistoitu 15.6.2011. Viitattu 2.6.2011. (englanniksi)
8. ↑  Uutiset – NHL:ssä tapahtuu: Boucher Blackhawksiin  24.9.2006. jatkoaika.com. Viitattu 12.3.2008.
9. ↑  Ville Peltonen noussut isoon rooliin Floridassa Helsingin Sanomat. Viitattu 16.8.2009.
10. ↑  Peltonen ja Väänänen Minskin vahvuuteen Sveitsissä Helsingin Sanomat. Viitattu 16.8.2009.
11. ↑  Radek Dvorak signs on for two more years Roblogg’s Panthers Portal.  Arkistoitu 7.3.2016. Viitattu 16.8.2009. (englanniksi)
12. ↑  Panthers trade Dvorak to Thrashers for Bergdors, Rissmiller *TSN.ca*.  28.2.2011. Viitattu 28.2.2011. (englanniksi)
13. ↑  Brad Gardner: Dallas Stars Sign RW Radek Dvorak To One Year Deal Defending Big D.  Arkistoitu 7.8.2011. Viitattu 26.7.2011. (englanniksi)
14. ↑  Radek Dvorak bis Saisonende beim HC Davos *Suedostschweiz.ch*.  31.1.2013. Südostschweiz Medien. Viitattu 10.3.2013. (saksaksi)
15. ↑  Ducks Sign Right Wing Radek Dvorak to One-Year Contract  24.3.2013. Anaheim Ducks. Viitattu 20.4.2013. (englanniksi)
16. ↑  Hurricanes Sign Forward Radek Dvorak Carolina Hurricanes. Viitattu 2.2.2015. (englanniksi)
17. ↑  Tšekkikonkari ilmoitti lopettavansa jatkoaika.com. Viitattu 2.2.2015.
18. 1 2 3  EliteProspects – Radek Dvorak